གོང་གི་ལྟ་སྟངས་དེ་དག་ལས་བུད་མེད་སློབ་གསོ་ཐོབ་མྱོང་མཁན་ནི་ཤིན་ཏུ་ཉུང་ལ་ཕལ་ཆེར་ལོ་རབས་དྲུག་ཅུ་བ་ནས་བུད་མེད་རེ་འགའ་བྲོས་མ་གཞའ་གྱིས་སློབ་གསོའི་བདུད་རྩི་མྱོང་བའི་གོ་སྐབས་བྱུང་ནའང་སྲོལ་རྒྱུན་གྱི་ལྟ་བ་དང་སྤྱི་ཚོགས་ཀྱི་གནོན་ཤུགས་མང་པོའི་ཁྲོད་ཁོ་མོ་ཚོའི་རང་བཀུར་གྱི་བསམ་བློ་དང་བློ་གྲོས་སྤོབས་པ་སོགས་ལ་གདེངས་འཇོག་བྱེད་མཁན་ཉུང་ཞིང་རང་གི་ནུས་པ་འདོན་པའི་ཁོར་ཡུག་ལེགས་པོ་ཅིག་སྔར་བཞིན་ཁྱིམ་ལས་ཙག་ཙིག་ལས་མ་བྱུང་བས་འཕེལ་རྒྱས་ཆེར་བྱུང་མེད།ཡིན་ནའང་ལོ་རབས་བརྒྱད་ཅུ་བ་ནས་བཟུང་ཕལ་ཆེར་ཕོ་མོའི་སློབ་གསོ་མྱང་ཚུལ་ཅུང་འདྲ་མཉམ་དུ་གྱུར་ཡོད་མོད།ད་དུང་བུད་མེད་རྣམས་ནི་སྔར་བཞིན་ཉམ་ཆུང་འཁོས་ཆུང་དུ་གནས་པའི་རྒྱུ་མཚན་ཅི་ཡིན་ཞེས་ན་ཁྱིམ་ཚང་སློབ་གསོ་དང་སྤྱི་ཚོགས་སློབ་གསོ་ལ་འབྲེལ་བ་གལ་ཆེན་ཡོད་པ་རེད་སྙམ།དཔེར་ན་ཁྱིམ་ཚང་ནང་དུ་བུ་བུ་མོ་གཉིས་ལས་བུ་ལ་གཅེས་གཅེས་གནང་བ་དང་སྐུལ་མ་གཏོང་བ།རེ་བ་སྟེར་བ་སོགས་ཀྱི་སྣང་ཚུལ་མང་ལ།དེའི་ཞོར་དུ་བུ་མོར་དམའ་འབེབས་སོགས་བྱེད་ཀྱི་མེད་ནའང་རང་ཤུགས་ཀྱིས་རང་ཉིད་ཅི་ལའང་མི་དོ་བའི་རང་དམད་ཀྱི་བསམ་བློ་ངང་གིས་སྐྱེས་སུ་བཅུག་ཡོད་པས།སྤོབས་པ་ཉམས་ནས་རང་གི་བརྗོད་འདོད་པའི་བསམ་ཚུལ་བཤད་དཀའ་བ་སོགས་ཀྱི་གནད་དོན་ཧ་ཅང་ཚབས་ཆེ།